b'\n_START_ARTICLE_\nTours\n_START_SECTION_\nGeografija\n_START_PARAGRAPH_\nMesto se nahaja v osrednji francoski pokrajini Touraine med rekama Loaro na severu in Cher na jugu. Le\xc5\xbei na eni od romarskih poti v Santiago de Compostelo z za\xc4\x8detkom v Parizu (Via Turonensis); vzdol\xc5\xbe nje poteka glavna mestna avenija, Rue Nationale.\n_START_SECTION_\nZgodovina\n_START_PARAGRAPH_\nTours stoji na mestu rimske naselbine Caesarodunum iz 1. stoletja n. \xc5\xa1t. Dana\xc5\xa1nje ime mesta izhaja od starega galskega plemena Turones, v rimskem obdobju je bil poznan kot Turonensis. Sredi 3. stoletja je bil iz Rima poslan Gatianus (sv. Gacijan), da bi reorganiziral majhno kr\xc5\xa1\xc4\x8dansko skupnost. Konec 4. stoletja je v Toursu deloval \xc5\xa1kof Martin; nad njegovim grobom, ki je postal pomembno romarsko sredi\xc5\xa1\xc4\x8de, je bila v 5. stoletju zgrajena bazilika sv. Martina, od katere sta ohranjena dva stolpa._NEWLINE_Bitka pri Toursu se je bojevala tukaj 10. oktobra 732 med Franki pod poveljstvom Karla Martela in Saraceni; zmaga nad slednjimi je pomenila klju\xc4\x8dno to\xc4\x8dko pri kon\xc4\x8danju muslimanskega prodiranja v zahodnokr\xc5\xa1\xc4\x8dansko Evropo._NEWLINE_Touraine je bila grofija v \xc4\x8dasu pod Karolingi (751-987). Normani so mesto oplenili v letih 853 in 903. Kasneje je bilo mesto pod an\xc5\xbeujskimi grofi. V obdobju vladanja Filipa Avgusta (1180-1223) je bila za denarno enoto v Franciji privzeta Livre Tournois (Tourska Libra)._NEWLINE_V 16. in 17. stoletju je v Toursu \xc5\xbeivelo ve\xc4\x8dje \xc5\xa1tevilo protestantov, ki so vzpostavili veliko proizvodnjo svile. S preklicem Nantskega edikta je ve\xc4\x8dina hugenotov pobegnila iz pokrajine, sama svilena industrija pa je s tem zamrla._NEWLINE_V obse\xc5\xbenem programu urbanizacije v 18. in 19. stoletju so preuredili srednjeve\xc5\xa1ko sredi\xc5\xa1\xc4\x8de in skozi mesto potegnili avenijo Rue Nationale. V tem \xc4\x8dasu so bili po na\xc4\x8drtih znanega arhitekta Victorja Lalouxa zgrajeni mestno gledali\xc5\xa1\xc4\x8de, sodi\xc5\xa1\xc4\x8de, mestna hi\xc5\xa1a, nova bazilika Sv. Martina in pro\xc4\x8delje \xc5\xbeelezni\xc5\xa1ke postaje. L\xc3\xa9on Gambetta, francoski dr\xc5\xbeavnik, je izbral Tours za drugo glavno mesto Francije v \xc4\x8dasu francosko-pruske vojne od 7. oktobra 1870 do 6. februarja 1871 (v tem obdobju je bil Pariz pod udarom pruske vojske).'